Diari Oficial de la Generalitat Valenciana


Sumari del DOGV 2873, del 20-11-1996 (1996/840052)

RESOLUCIÓ de 2 de febrer de 1996, de la directora general de Qualitat Ambiental, per la que fa pública la següent declaració d'impacte ambiental.
-------------------------------------------------------------------------------------------------------------------------------------------------

### Dades del document

Número de DOGV
:   2873

Data del DOGV
:   20-11-1996

Secció del DOGV
:   ALTRES DISPOSICIONS

Número del document
:   1996/840052


Data del document
:   02-02-1996

Organisme emissor
:   Conselleria d'Agricultura i Medi Ambient

Tipus de document
:   Resolució

RESOLUCIó de 2 de febrer de 1996, de la directora general de Qualitat Ambiental, per la que fa pública la següent declaració d'impacte ambiental.   
Vist l'expedient 300/95-AIA, sobre el projecte de modificació puntual del Pla General d'Ordenació Urbana del municipi de Canet d'En Berenguer (el Camp de Morvedre) per a la delimitació d'una àrea de sòl industrial, promogut per l'Ajuntament de Canet d'En Berenguer.  
Vist que, amb data 25 d'octubre de 1995, la Comissió Territorial d'Urbanisme de València va trametre a aquesta Conselleria el projecte de referència, junt amb el corresponent estudi d'impacte ambiental.  
Vist que, amb data 9 de novembre de 1995, va sol·licitar-se a l'Ajuntament de Canet d'En Berenguer que, d'acord amb el que preveu l'article 21 del Decret 162/1990, enviara certificats de l'aprovació provisional del document i l'estudi d'impacte ambiental, com també la indicació expressa del resultat del tràmit d'exposició pública.  
Vist que, amb data 22 de desembre de 1995, l'Ajuntament de Canet d'En Berenguer va trametre la documentació sol·licitada.  
Vist que l'estudi d'impacte ambiental, inclòs en l'expedient de la modificació puntual, ha sigut exposat al públic, pel termini d'un mes, mitjançant un anunci de l'Ajuntament de Canet d'En Berenguer publicat en el Diari Oficial de la Generalitat Valenciana, número 2.562, de 31 de juliol de 1995, sense que s'hi haja presentat cap al·legació, segons el certificat que consta en l'expedient.  
Atés que el projecte examinat té com a objecte el canvi de classificació d'un sector de 123.144 m2 de sòl no urbanitzable comú, el qual passaria a sòl urbanitzable d'ús industrial. Segons la documentació examinada, la justificació de la modificació es basa, d'una banda, en l'existència actual d'una parcel·la consolidada amb aquest ús, la qual després de la revisió del Pla General d'Ordenació Urbana efectuada el 1985 va quedar classificada com a sòl no urbanitzable; i d'altra, a la demanda de sòl industrial en el municipi, justificada mitjançant diverses sol·licituds adjuntes a l'expedient, i que no pot ser coberta amb la classificació del sòl vigent en el municipi.   
Atés que la documentació examinada conté, entre altres, les següents determinacions:  
- Es limita la instal·lació d'activitats a aquelles declarades en el Reglament d'Activitats Molestes, Nocives i Perilloses, com a molestes en graus 1, 2 i 3; nocives en graus 1, 2 i 3; i perilloses en graus 1 i 2.  
- S'hi preveu la connexió de la xarxa de sanejament a la xarxa municipal existent, la qual disposa d'una estació depuradora en funcionament i abocament per emissari. S'hi regula la concentració de diversos paràmetres en les aigües residuals que s'aboquen a un col·lector públic, de manera que cada instal·lació compte, si s'escau, amb el seu propi sistema de depuració prèvia.  
- Es regulen les condicions d'emmagatzematge de productes i residus.  
Malgrat l'anterior, hi ha diversos aspectes derivats de l'impacte previsible de l'actuació que no han sigut suficientment considerats i que, per tant, requereixen l'establiment de mesures correctores complementàries.  
Atés que el projecte examinat constitueix un dels supòsits fàctics en els quals resulta preceptiva la formulació d'una declaració d'impacte ambiental, amb caràcter previ a la resolució administrativa que s'adopte per a l'aprovació definitiva de l'esmentat projecte, segons es desprén de l'article 5 de la Llei d'Impacte Ambiental i concordants del reglament.  
Atés que en l'expedient s'han observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental, i la Llei 2/1989, de 3 de març, de la Generalitat Valenciana i altres disposicions que li són aplicables.  
Atés que l'article 5 de la Llei 2/1989 estableix que correspon a l'òrgan ambiental la declaració d'impacte ambiental dels projectes als quals s'aplique aquesta llei.  
Atés que el Reglament Orgànic i Funcional de la Conselleria de Medi Ambient, text refós aprovat per l'Ordre de 23 de juny de 1994, del conseller de Medi Ambient, atribueix a la Direcció General de Qualitat Ambiental la competència per a la tramitació i formulació de la declaració d'impacte ambiental.  
Per tot això, fent ús de les facultats que tinc legalment atribuïdes, formule la següent declaració d'impacte ambiental:  
   
Primer   
Estimar acceptable, només a l'efecte ambiental, el projecte de modificació puntual del Pla General d'Ordenació Urbana del municipi de Canet d'En Berenguer (el Camp de Morvedre) per a la delimitació d'un àrea de sòl industrial, sempre que es complisquen les mesures correctores que s'assenyalen a continuació, a més de les incloses en l'estudi d'impacte ambiental del projecte, mentre no entren en contradicció amb aquelles:  
- Els límits a l'emissió de sorolls i vibracions establits a l'article 8.2 de les normes urbanístiques s'han d'adaptar a allò previst en el model Ordenança Municipal sobre Prevenció de la Contaminació Acústica, redactat per la Generalitat i la Federació Valenciana de Municipis i Províncies. En qualsevol cas, han de ser els límits previstos en l'esmentat model els que han de prevaler a l'hora de concedir la llicència d'activitat a les indústries que s'hi ubiquen.  
- Igualment, les condicions per a l'abocament d'aigües residuals a la xarxa municipal previstes en l'article 8.1 de les normes urbanístiques s'han d'adaptar a allò previst en el model Ordenança Municipal d'Abocaments al Clavegueram, tret que les característiques del tractament de què són objecte a l'estació depuradora recomane el manteniment de les concentracions màximes previstes en les normes.  
- En el viari del polígon s'ha de reservar espai per a allotjar contenidors en els quals dipositar tres tipus de residus, a fi de permetre la seua recollida selectiva. S'exigirà a les activitats que s'hi implanten la identificació del tipus de residus que s'ha d'evacuar i el càlcul del volum, com també, si s'escau, el certificat de compromís d'admissió dels residus generats expedit per instal·lació de depòsit o tractament de residus.  
- Els edificis destinats en més del 10% de la seua superfície edificable a l'ús d'oficina, comercial, industrial, taller o magatzem, han de comptar amb serveis que permeten la recollida dels diferents tipus de residus que s'hi generen. Aquests serveis consistiran en contenidors o depòsits, dotats amb les mesures necessàries per a evitar contaminacions, emanacions, accidents i molèsties.  
- El programa per al desenvolupament de l'actuació integrada haurà d'incloure, a més d'allò especificat en l'apartat E) de la memòria de la modificació puntual, les següents determinacions:  
- Estudi arqueològic de l'àrea afectada per l'actuació, amb justificació de la no-afecció a jaciments arqueològics.  
- Anàlisi dels riscos a què es troba sotmesa l'àrea, en especial pel que fa al risc d'inundació, amb l'establiment, si s'escau, de les mesures correctores i protectores escaients.  
- S'ha de garantir la no-afecció de l'actuació sobre el camí ramader Sendera del Camí Vell de Sagunt, d'acord amb allò previst en la Llei 3/1995, de Vies Pecuàries o, en cas contrari, establir les mesures oportunes.  
- En qualsevol cas, i d'acord amb allò previst en l'apartat h) de l'annex II del Decret 162/1990, de 15 d'octubre, del Consell de la Generalitat Valenciana, pel qual s'aprova el reglament per a l'execució de la Llei 2/1989, d'Impacte Ambiental, el projecte d'urbanització que es redacte per a desenvolupar el sector haurà de sotmetre's al tràmit d'estimació d'impacte ambiental.  
Segon  
Notificar a les persones interessades que contra aquesta resolució, pel fet de no ser un acte de tràmit definitiu en via administrativa, no es podrà interposar cap recurs; la qual cosa no és cap inconvenient perquè puguen utilitzar tots els mitjans que estimen oportuns per defensar el seu dret.  
Tercer  
Publicar en el Diari Oficial de la Generalitat Valenciana aquesta declaració d'impacte ambiental.  
València, 15 de febrer de 1996.- La directora general de Qualitat Ambiental: Gloria Arnandis Boix.